কমদামে নিম্নমানের পণ্য কেনার অনেক অসুবিধা আছে বলে জানান নাম প্রকাশে অনিচ্ছুক সনি র্যাংগসের এক কর্মকর্তা। তার মতে, যেকোনো পণ্যের যৌক্তিক দাম থাকা উচিত উৎপাদন থেকে ভোক্তা পর্যায় পর্যন্ত। তা ছাড়া পণ্যের বিক্রয়োত্তর সেবা বলেও একটি বিষয় আছে। সব দিক দিয়ে ভোক্তা ঠকে যাচ্ছেন। তার উদাহরণ, ধরুন আপনি সনি টিভি কিনলেন। দেখা গেল সেটি চীনে তৈরি এবং নকল। আপনার ধারণা না থাকায় দোকানদার আসলের দামে নকল টিভিটি গছিয়ে দিল। এটা হররোজ হচ্ছে ঢাকার বিভিন্ন বাজারে। আর যদি আপনার ধারণা থাকে, তাহলে দোকানদার বলেই দেবে এই টিভির কোনো ওয়ারেন্টি নেই। অর্থাৎ কেনার তিন দিনের মাথায় নষ্ট হলে এর কোনো রিপ্লেস পাবেন না।